

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADONAČELNIK

KLASA: 024-05/22-10/5

URBROJ: 238-10-02/22-5

Ivanić-Grad, 22. veljače 2022.

**GRADSKO VIJEĆE GRADA IVANIĆ-GRADA**

**n/r predsjednika Gradskog vijeća g. Željka Pongraca**

**PREDMET: Prijedlog Odluke o** **raspisivanju javnog poziva za isticanje kandidatura za izbor članova Savjeta mladih Grada Ivanić-Grada i njihovih zamjenika**

Poštovani,

Temeljem članka 55. Statuta Grada Ivanić-Grada (Službeni glasnik Grada Ivanić-Grada, broj 01/21), gradonačelnik Grada Ivanić-Grada utvrdio je prijedlog

**O D L U K E**

**o raspisivanju javnog poziva za isticanje kandidatura za izbor članova**

**Savjeta mladih Grada Ivanić-Grada i njihovih zamjenika**

Predlaže se predsjedniku Gradskog vijeća Grada Ivanić-Grada da prethodno navedeni prijedlog po potrebi dostavi nadležnom radnom tijelu Gradskog vijeća Grada Ivanić-Grada kako bi isto dalo svoje mišljenje odnosno iznijelo određeni prijedlog.

Za izvjestiteljicu na sjednici Gradskog vijeća određuje se Marina Šiprak, privremena pročelnica Upravnog odjela za lokalnu samoupravu, pravne poslove i društvene djelatnosti.

S poštovanjem,

GRADONAČELNIK:

Javor Bojan Leš, dr.vet.med.

Na temelju članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15, 123/17, 98/19 i 144/20), članka 9. Zakona o savjetima mladih (Narodne novine, broj 41/14), članka 4. i 5. Odluke o osnivanju Savjeta mladih Grada Ivanić-Grada (Službeni glasnik Grada Ivanić-Grada, broj 10/14) te članka 35. Statuta Grada Ivanić-Grada (Službeni glasnik Grada Ivanić-Grada, broj 01/21), Gradsko vijeće Grada Ivanić-Grada na svojoj \_\_. sjednici održanoj dana \_\_\_\_\_\_\_\_\_\_\_ 2022. godine donijelo je sljedeću

**O D L U K U**

**o** **raspisivanju javnog poziva za isticanje kandidatura za izbor članova**

**Savjeta mladih Grada Ivanić-Grada i njihovih zamjenika**

Članak 1.

Gradsko vijeće Grada Ivanić-Grada raspisuje javni poziv za isticanje kandidatura za izbor članova Savjeta mladih Grada Ivanić-Grada i njihovih zamjenika (u daljnjem tekstu: javni poziv).

Članak 2.

Postupak izbora članova Savjeta mladih Grada Ivanić-Grada i njihovih zamjenika pokreće se objavom javnog poziva koji je sastavni dio ove Odluke.

Javni poziv objavit će se na mrežnim stranicama Grada Ivanić-Grada.

Članak 3.

Nakon zaprimanja kandidatura, Odbor za izbor i imenovanja Gradskog vijeća Grada Ivanić-Grada provjerit će ispunjavaju li prijavljeni kandidati formalne uvjete za izbor članova Savjeta mladih Grada Ivanić-Grada i njihovih zamjenika, o čemu će sastaviti izvješće i utvrditi popis važećih kandidatura koje će dostaviti Gradskom vijeću Grada Ivanić-Grada.

Članak 4.

Ova Odluka stupa na snagu prvog dana od dana objave u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća:

URBROJ:

Ivanić-Grad, \_\_\_\_\_\_\_\_\_\_\_\_\_\_ 2022. Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Odluke o raspisivanju javnog poziva za isticanje kandidatura za izbor članova Savjeta mladih Grada Ivanić-Grada i njihovih zamjenika |
| **PRAVNI TEMELJ:** | Na temelju članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15, 123/17, 98/19 i 144/20), članka 9. Zakona o savjetima mladih (Narodne novine, broj 41/14), članka 4. i 5. Odluke o osnivanju Savjeta mladih Grada Ivanić-Grada (Službeni glasnik Grada Ivanić-Grada, broj 10/14) te članka 35. Statuta Grada Ivanić-Grada (Službeni glasnik Grada Ivanić-Grada, broj 01/21) |
| **STRUČNA OBRADA:** | Upravni odjel za lokalnu samoupravu, pravne poslove i društvene djelatnosti |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

Odredbom članka 9. stavka 2. Zakona o savjetima mladih (Narodne novine, broj 41/14) propisano je kako predstavničko tijelo jedinice lokalne odnosno područne (regionalne) samouprave, temeljem odluke o osnivanju savjeta mladih, pokreće postupak biranja članova savjeta mladih i njihovih zamjenika.

Odlukom o osnivanju Savjeta mladih Grada Ivanić-Grada (Službeni glasnik Grada Ivanić-Grada, broj 10/14) propisan je postupak izbora članova i zamjenika članova Savjeta mladih Grada Ivanić-Grada (dalje u tekstu: Savjet mladih).

Gradsko vijeće Grada Ivanić-Grada pokreće postupak izbora članova i zamjenika članova Savjeta mladih objavom javnog poziva za isticanje kandidatura za izbor članova Savjeta mladih Grada Ivanić-Grada i njihovih zamjenika (dalje u tekstu: javni poziv) na mrežnim stranicama Grada Ivanić-Grada. Tekst javnog poziva sastavni je dio ove Odluke.

Članovi Savjeta mladih mogu biti osobe s prebivalištem ili boravištem na području Grada Ivanić-Grada koji u trenutku isticanja kandidature za izbor članova i zamjenika članova Savjeta mladih imaju od navršenih petnaest (15) do navršenih trideset (30) godina života.

Kandidate za izbor članova i zamjenika članova Savjeta mladih mogu predložiti udruge koje su sukladno statutu i ciljno i prema djelatnostima opredijeljene za rad s mladima i za mlade, učenička vijeća, studentski zborovi, pomladci političkih stranaka, sindikalnih ili strukovnih organizacija u Republici Hrvatskoj i neformalne skupine mladih od najmanje trideset (30) mladih.

Prijedlozi kandidata za izbor članova i zamjenika članova Savjeta mladih podnose se u pisanom obliku Odboru za izbor i imenovanja Grada Ivanić-Grada u roku od 15 dana od objave javnog poziva na mrežnim stranicama Grada Ivanić-Grada i obvezno sadrže sljedeće podatke:

* naziv i sjedište ovlaštenog predlagatelja,
* podatke o kandidatu (ime i prezime, datum i godina rođenja, adresa prebivališta, email adresa i broj telefona kandidata)
* obrazloženje prijedloga.

Odbor za izbor i imenovanja obavlja provjeru formalnih uvjeta prijavljenih kandidata o čemu sastavlja izvješće te utvrđuje popis važećih kandidatura za izbor članova i zamjenika članova Savjeta mladih koje dostavlja Gradskom vijeću Grada Ivanić-Grada i objavljuje na mrežnim stranicama Grada Ivanić-Grada.

Gradsko vijeće Grada Ivanić-Grada raspravlja izvješće o provjeri formalnih uvjeta prijavljenih kandidata i s popisa važećih kandidatura za izbor članova i zamjenika članova Savjeta mladih tajnim glasovanjem bira devet (9) članova i zamjenika članova Savjeta mladih na vrijeme od tri (3) godine.